CELEX: 32018D1120(01)
Language: el
Date: 2018-10-16 00:00:00
Title: Απόφαση του Δικαστηρίου, της 16ης Οκτωβρίου 2018, σχετική με την κατάθεση και την επίδοση διαδικαστικών εγγράφων μέσω της εφαρμογής e–Curia

20.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/36
               
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
         της 16ης Οκτωβρίου 2018
         σχετική με την κατάθεση και την επίδοση διαδικαστικών εγγράφων μέσω της εφαρμογής e–Curia
         ΤΟ ΔΙΚΑΣΤΗΡΙΟ,
         Έχοντας υπόψη τον κανονισμό διαδικασίας και, ιδίως, τα άρθρα 48, παράγραφος 4, και 57, παράγραφος 8,
         Έχοντας υπόψη τα ακόλουθα:
         
                     (1)
                  
                  
                     Λαμβανομένης υπόψη της εξελίξεως της τεχνολογίας των επικοινωνιών, αναπτύχθηκε μια εφαρμογή πληροφορικής παρέχουσα τη δυνατότητα καταθέσεως και επιδόσεως διαδικαστικών εγγράφων ηλεκτρονικώς.
                  
               
                     (2)
                  
                  
                     Η εφαρμογή αυτή, η οποία στηρίζεται σε μηχανισμό ηλεκτρονικού προσδιορισμού της ταυτότητας των χρηστών μέσω της εισαγωγής προσωπικού κωδικού αναγνωρίσεως χρήστη και προσωπικού συνθηματικού, ανταποκρίνεται στην ανάγκη διασφαλίσεως της αυθεντικότητας, της ακεραιότητας και του απορρήτου των αποστελλομένων εγγράφων.
                  
               
                     (3)
                  
                  
                     Λαμβανομένων υπόψη της επιτυχίας που έχει γνωρίσει η εφαρμογή αυτή και των πλεονεκτημάτων που προσφέρει, ιδίως όσον αφορά την ταχύτητα της ανταλλαγής εγγράφων διά της οδού αυτής, πρέπει να διευρυνθεί ο κύκλος των χρηστών της και να δοθεί στα δικαστήρια των κρατών μελών η δυνατότητα καταθέσεως ή παραλαβής διαδικαστικών εγγράφων με τον τρόπο αυτό στο πλαίσιο της εκδικάσεως, εκ μέρους του Δικαστηρίου, των αιτήσεων προδικαστικής αποφάσεως.
                  
               
                     (4)
                  
                  
                     Χάριν της ορθής απονομής της δικαιοσύνης –και αποκλειστικά για τις ανάγκες εκδικάσεως των προδικαστικών υποθέσεων– η ίδια δυνατότητα πρέπει να δοθεί και στα πρόσωπα τα οποία, χωρίς να έχουν την ιδιότητα του εκπροσώπου ή του δικηγόρου, έχουν εντούτοις δικαίωμα, δυνάμει των εθνικών δικονομικών κανόνων, να εκπροσωπούν διάδικο ενώπιον εθνικού δικαστηρίου.
                  
               ΑΠΟΦΑΣΙΖΕΙ:
         
            Άρθρο 1
            Ορισμός
            Μέσω μιας εφαρμογής πληροφορικής ονομαζόμενης «e–Curia», κοινής για τα δικαιοδοτικά όργανα που αποτελούν το Δικαστήριο της Ευρωπαϊκής Ένωσης παρέχεται η δυνατότητα καταθέσεως και επιδόσεως διαδικαστικών εγγράφων ηλεκτρονικώς υπό τις προϋποθέσεις που προβλέπει η παρούσα απόφαση.
         
         
            Άρθρο 2
            Πρόσβαση στην εφαρμογή
            Για τη χρησιμοποίηση της εφαρμογής αυτής απαιτείται η δημιουργία λογαριασμού προσβάσεως και η χρήση κωδικού αναγνωρίσεως και συνθηματικού, που είναι προσωπικά για κάθε χρήστη.
         
         
            Άρθρο 3
            Κατάθεση διαδικαστικών εγγράφων
            Κάθε διαδικαστικό έγγραφο που κατατίθεται μέσω του συστήματος e–Curia λογίζεται ότι αποτελεί το πρωτότυπο του εγγράφου αυτού, υπό την έννοια του άρθρου 57, παράγραφος 1, του κανονισμού διαδικασίας, όταν για τη σχετική κατάθεση χρησιμοποιηθούν ο προσωπικός κωδικός αναγνωρίσεως και το προσωπικό συνθηματικό του εκπροσώπου ενός διαδίκου ή του προσώπου που ενεργεί για λογαριασμό δικαστηρίου κράτους μέλους. Η χρήση του προσωπικού κωδικού αναγνωρίσεως και του προσωπικού συνθηματικού λογίζεται ως υπογραφή του εγγράφου αυτού.
         
         
            Άρθρο 4
            Παραρτήματα και αντίγραφα
            Στα κατατιθέμενα μέσω του e-Curia διαδικαστικά έγγραφα πρέπει να επισυνάπτονται τα παραρτήματα περί των οποίων γίνεται λόγος στα έγγραφα αυτά, καθώς και ο πίνακας παραρτημάτων.
            Δεν απαιτείται η κατάθεση επικυρωμένων αντιγράφων του κατατεθέντος μέσω του e-Curia διαδικαστικού εγγράφου και των τυχόν παραρτημάτων του.
         
         
            Άρθρο 5
            Ημερομηνία και ώρα της καταθέσεως
            Ως χρόνος καταθέσεως διαδικαστικού εγγράφου, υπό την έννοια του άρθρου 57, παράγραφος 7, του κανονισμού διαδικασίας, λογίζεται ο χρόνος της επικυρώσεως της καταθέσεως του εγγράφου αυτού εκ μέρους του εκπροσώπου του συγκεκριμένου διαδίκου ή του προσώπου που ενεργεί για λογαριασμό του συγκεκριμένου δικαστηρίου κράτους μέλους.
            Η ώρα η οποία λαμβάνεται υπόψη είναι αυτή του Μεγάλου Δουκάτου του Λουξεμβούργου.
         
         
            Άρθρο 6
            Επίδοση διαδικαστικών εγγράφων
            Τα διαδικαστικά έγγραφα, περιλαμβανομένων των αποφάσεων και διατάξεων, επιδίδονται μέσω του e-Curia στους κατόχους λογαριασμού e-Curia οι οποίοι, σε μια υπόθεση, εκπροσωπούν διάδικο ή ενεργούν για λογαριασμό δικαστηρίου κράτους μέλους, καθώς και στους τυχόν βοηθούς τους.
            Τα διαδικαστικά έγγραφα επιδίδονται επίσης μέσω του e-Curia στα κράτη μέλη, στα λοιπά κράτη που είναι συμβαλλόμενα Μέρη της Συμφωνίας για τον Ευρωπαϊκό Οικονομικό Χώρο και στα θεσμικά και τα άλλα όργανα ή τους οργανισμούς της Ένωσης που έχουν δεχθεί τον τρόπο αυτόν επιδόσεως.
            Τα διαδικαστικά έγγραφα μπορούν επίσης να επιδίδονται με χρήση των λοιπών τρόπων διαβιβάσεως που προβλέπει ο κανονισμός διαδικασίας, εάν τούτο επιβάλλεται λόγω του όγκου ή της φύσεως του εγγράφου ή όταν η χρήση του e–Curia είναι τεχνικά αδύνατη.
         
         
            Άρθρο 7
            Ημερομηνία και ώρα της επιδόσεως
            Οι αποδέκτες των επιδόσεων περί των οποίων γίνεται λόγος στο προηγούμενο άρθρο ειδοποιούνται, με ηλεκτρονικό ταχυδρομείο, για κάθε επίδοση προς αυτούς μέσω του e-Curia.
            Το οικείο διαδικαστικό έγγραφο επιδίδεται κατά τον χρόνο που ο αποδέκτης ζητεί πρόσβαση στο εν λόγω έγγραφο. Αν δεν ζητηθεί τέτοια πρόσβαση, το έγγραφο λογίζεται επιδοθέν μετά το πέρας της εβδόμης ημέρας που έπεται εκείνης της αποστολής του περιλαμβάνοντος τη σχετική ειδοποίηση μηνύματος ηλεκτρονικού ταχυδρομείου.
            Όταν διάδικος εκπροσωπείται από περισσότερα πρόσωπα ή όταν περισσότερα πρόσωπα είναι εξουσιοδοτημένα να ενεργούν για λογαριασμό δικαστηρίου κράτους μέλους, ο χρόνος ο οποίος λαμβάνεται υπόψη για τον υπολογισμό των προθεσμιών είναι εκείνος του πρώτου σχετικού αιτήματος προσβάσεως.
            Η ώρα η οποία λαμβάνεται υπόψη είναι αυτή του Μεγάλου Δουκάτου του Λουξεμβούργου.
         
         
            Άρθρο 8
            Όροι χρήσεως της εφαρμογής
            Ο Γραμματέας προσδιορίζει τους όρους χρήσεως του e-Curia και φροντίζει για την τήρησή τους. Χρήση του e-Curia μη σύμφωνη προς τους όρους αυτούς συνεπάγεται απενεργοποίηση του οικείου λογαριασμού προσβάσεως.
            Το Δικαστήριο λαμβάνει τα αναγκαία μέτρα για την προστασία του e-Curia από κάθε κατάχρηση ή κακόπιστη χρήση.
            Ο χρήστης ειδοποιείται με ηλεκτρονικό ταχυδρομείο για κάθε μέτρο λαμβανόμενο δυνάμει του παρόντος άρθρου το οποίο τον εμποδίζει να χρησιμοποιεί τον λογαριασμό προσβάσεώς του.
         
         
            Άρθρο 9
            Κατάργηση
            Η παρούσα απόφαση καταργεί και αντικαθιστά την απόφαση του Δικαστηρίου της 13ης Σεπτεμβρίου 2011, σχετική με την κατάθεση και την επίδοση διαδικαστικών εγγράφων μέσω της εφαρμογής e–Curia (1).
         
         
            Άρθρο 10
            Έναρξη ισχύος
            Η παρούσα απόφαση τίθεται σε ισχύ την πρώτη ημέρα του μήνα που έπεται της δημοσιεύσεώς της στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 16 Οκτωβρίου 2018
            
               
                  Ο Γραμματέας
               
               A. CALOT ESCOBAR
            
            
               
                  Ο Πρόεδρος
               
               K. LENAERTS
            
         
         
            (1)  ΕΕ C 289 της 1.10.2011, σ. 7.